[{"text_idx": "#000000", "text": "La forumoj en Duolingo malaperos"}, {"text_idx": "#000001", "text": "La lingvolerna retejo Duolingo forigas siajn diskutforumojn, c\u0302ar ilia administrado postulas tro da laboro interalie pro robotaj atakoj. Inter la malaperontaj forumoj estas ankau\u0306 la aktiva Esperanta forumo."}, {"text_idx": "#000002", "text": "Adiau\u0306a mesag\u0302o en anglalingva forumo pri Esperanto."}, {"text_idx": "#000003", "text": "Duolingo informis la 9-an de februaro, ke oni intencas forigi forumojn en Duolingo. Tio koncernas ne c\u0302iujn forumojn, nur la g\u0302eneralajn, kiuj ekzistas po unu por c\u0302iu lingvoparo de la instruata lingvo kaj la lingvo, per kiu oni instruas. Kompreneble la informo kau\u0306zis multajn demandojn kaj konfuzon."}, {"text_idx": "#000004", "text": "Mi estas unu el la kontrolantoj de komentoj (la posteno estas sensalajra) por la finna kurso en Duolingo. Jen estas mia persona analizo, kial tiu forigo okazos."}, {"text_idx": "#000005", "text": "La profesoro Luis von Ahn (konata el pluraj TED-paroloj) kaj ties studento Severin Hacker ekhavis en 2009 la ideon krei senpagan platformon por instruado de lingvoj. La aplikaj\u0302on por la iOS-platformo ili lanc\u0302is en 2012 kaj por la Android-platformo en la sekva jaro. Ekde tiam Duolingo forte kreskis, kaj nuntempe g\u0302i estas la plej populara reta platformo por lerni lingvojn."}, {"text_idx": "#000006", "text": "G\u0302is nun la enhavon kreis pluraj volontuloj, kiuj helpis plivastigi la sortimenton tiel, ke per Duolingo vi povas lerni 19 lingvojn, plurajn per multaj lingvoj. Unu el la malgrandaj lingvoj (lau\u0306 la nombro de lernantoj) estas Esperanto, kiun oni povas lerni per la angla, la hispana, la portugala kaj la franca. G\u0302i havas ete malpli ol 800 000 lernantojn."}, {"text_idx": "#000007", "text": "Duolingo decidis listig\u0302i c\u0302e la Novjorka borso de NASDAQ en 2021 kaj samtempe decidis, ke la kompanio pagu al la produktantoj de enhavo, alivorte al tiuj, kiuj kreas lingvokursojn. Bedau\u0306rinde ne por c\u0302iu tasko oni trovis plenumonton, kio kau\u0306zas, ke oni ne multe g\u0302isdatigis la kursojn. Tio trafas speciale malgrandajn kursojn."}, {"text_idx": "#000009", "text": "Kvankam oni fakte perdas nenion, nek poentojn nek atingitajn rezultojn, se la strio rompig\u0302as, la homa menso funkcias tiel, ke ju pli longan strion vi havas, des pli entuziasme vi volas konservi g\u0302in. La strio ja estas videbla al c\u0302iuj."}, {"text_idx": "#000010", "text": "La alia c\u0302efa fonto de enspezoj estas reklamoj, kiujn la sistemo montras al tiuj uzantoj, kiuj ne pagas por la membreco."}, {"text_idx": "#000012", "text": "La g\u0302enerala regulo pri la freemium-modelo estas, ke c\u0302irkau\u0306 4 elcentoj el la uzantoj devas pagi, por ke la komerco estu mondona. Duolingo konigis en la jaro 2019, ke nur malpli ol 2 elcentoj de la uzantoj akiris pagendan membrecon. Restas do malklare, c\u0302u Duolingo estas deficita au\u0306 mondona."}, {"text_idx": "#000013", "text": "Krom la ekzercoj mem alia grava parto de Duolingo jam longe estas forumoj, kiuj ekzistas po unu g\u0302enerala por c\u0302iu lingvoparo. Aldone c\u0302iu ekzerco havas sian propran diskutejon. La ideo estas, ke oni diskutas ekzercon en poekzerca diskutejo kaj la g\u0302enerala forumo estas por pli g\u0302enerala diskuto."}, {"text_idx": "#000014", "text": "Bedau\u0306rinde la c\u0302ienpenetra reta rubaj\u0302o eniras ankau\u0306 en la forumojn. Bons\u0302ance au\u0306tomate blokig\u0302as plejparto de la reklamoj, sed ekzistas ankau\u0306 aliaj formoj de atakoj. Oni povas supren- au\u0306 malsuprenklaki c\u0302iun skribaj\u0302on. La ideo kompreneble estas, ke tiel oni scias, kiuj skribaj\u0302oj, komentoj estas bonaj kaj kiuj ne."}, {"text_idx": "#000015", "text": "Dum la pasintaj monatoj kelkaj forumoj suferas de sistema malsuprens\u0302atado, kiun tre vers\u0302ajne faras robotoj, c\u0302ar alie oni ne povas ekspliki, kial tute normalaj skribaj\u0302oj havas s\u0302atvaloron de pluraj centoj."}, {"text_idx": "#000016", "text": "C\u0302iuj c\u0302i rubaj\u0302oj kau\u0306zas pli da laboro kaj kostoj al Duolingo, kiu jam antau\u0306e ne estis tiel mondona. Pro tio Duolingo decidis forigi la g\u0302eneralajn forumojn. Inter tiuj estas ankau\u0306 la aktiva esperantlingva forumo."}, {"text_idx": "#000017", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000018", "text": "112 esperantistoj subskribis peticion por la CO"}, {"text_idx": "#000019", "text": "TEJO kondamnas la invadon de Ukrainio"}, {"text_idx": "#000020", "text": "\u201dUnu el la malgrandaj lingvoj (lau\u0306 la nombro de lernantoj) estas Esperanto, kiun oni povas lerni per la angla, la hispana, la portugala kaj la franca. G\u0302i havas ete malpli ol 800 000 lernantojn.\u201d"}, {"text_idx": "#000021", "text": "Mi tre dubas pri tiu nombro:"}, {"text_idx": "#000022", "text": "Mi ne volas aserti, ke Duolingo mensogas pri tiu nombro, sed vers\u0302ajne temas pri homoj, kiuj iam alig\u0302is al la kursejo/apo sed neniam finis la kurson kaj ne plu okupig\u0302as pri Esperanto(-lernado).\nC\u0302ar imagu: Se el tiuj homoj nur 1% au\u0306 ec\u0302 nur 0,5 % alig\u0302us al UEA, la nuna membronombro devus esti MULTE pli alta."}, {"text_idx": "#000023", "text": "Ke tio ne estas la kazo, kompreneble ankau\u0306 povus esti grava signo, ke la la nuna associa politiko de la estraro klare forpus\u0302as homojn, kiuj povus membrig\u0302i.\nMi pensas, ke temas pri ambau."}, {"text_idx": "#000024", "text": "Kompreneble la plejparto de la kursantoj estas tiaj, kiel vi priskribis, sed la Esperanta kurso estas aktiva: novaj afis\u0302oj c\u0302iutage."}, {"text_idx": "#000025", "text": "Jam antau\u0306e oni konstatis, ke la nombro de kursanoj en Duolingo ne pozitive kongruas kun la nombro de membroj de UEA au\u0306 aliaj Esperantaj asocioj. Ekzemple Johannes Genberg skribis pri tiu fenomeno en sia artikolo Esperanto \u2013 c\u0302u mortanta lingvo? c\u0302i tie en Libera folio."}, {"text_idx": "#000026", "text": "En diversaj landoj oni rimarkis nemalgrandan kreskon de la Esperantistaro pro Duolingo. Estas tiel en mia lando, Usono, de kiu estas la instru-entrepreno. Sed tio ne nepre signifas, ke la malgranda elcento, kiu finas kurson estas preta alig\u0302i al la organizita Esperanto-movado, ec\u0302 konsciante pri g\u0302i."}, {"text_idx": "#000027", "text": "Memoru, ke Duolingo prezentas lingvojn preskau\u0306 entute senigitaj je sia c\u0302irkau\u0306a kulturo. Tio kaze de grandaj lingvoj estas poka problemo\u2013oni povas en la reto diverslingve legi pri ili kaj kompreni la etoson de la lingvo, eventuale ec\u0302 ekskursi en la propra c\u0302irkau\u0306aj\u0302o por vidi tian arton, mang\u0302i tian mang\u0302on, spekti tian operon, ktp. Oni povas legi pri la politiko en la reto au\u0306 ec\u0302 en la loka j\u0302urnalo. Ajnokaze, ec\u0302 se homoj fajfas pri la kulturo kaj la etoso, ili almenau\u0306 scias, ke g\u0302i devas ekzisti (kiu ne scias pri francaj panoj, germanaj bieroj, kaj japanaj sus\u0302ioj)? Rilate al Esperanto tio defias la lernantojn, kiuj ofte s\u0302okig\u0302as pri la interna ideo au\u0306 la vigla gamo de kulturaj\u0302oj kaj komunaj\u0302oj de la Esperantistaro. Ili, jam lingvemaj, tre ofte volas simple plian ludilon, per kiu ili ekzercu sin. Ili ofte volas nek ideologion nek aliron al novaj amikoj internaciaj. (Oni vidas en la forumoj de Duolingo, kiom da flagoj kaj standardoj de lernataj lingvoj amasig\u0302is apud ies nomo...)"}, {"text_idx": "#000028", "text": "Jen kelkaj anekdotoj, kiuj eble montros la tendecon pli vive:"}, {"text_idx": "#000029", "text": "En miaj kursoj kadre de NASK (kaj c\u0302eestaj kaj lastatempe virtualaj), mi c\u0302iam prezentas al miaj lernantoj informojn pri UEA kaj TEJO. Kvankam la alig\u0302intoj al mia kurso pagis multe (c\u0302eeste, ofte pli ol mil dolarojn, enkalkulante la flugon kaj la kotizon), la tradiciaj organizaj\u0302oj apenau\u0306 interesas ilin, c\u0302ar la malmultaj servoj ne allogas ilin. Mi disdonas ekzemplerojn de Kontakto kaj Esperanto, sed tio ne tre interesas. (Junulojn mi sukcesis kapti iom pli ofte, dirante, ke Kontakto estas inkluzivata por tiuj g\u0302is la 35a jaro.) Mi rakontas pri la libroservo, sed 10-elcenta rabato ne sufic\u0302as krom kaze de la plej fervora leganto. Mi rakontas pri la kongresoj, sed ili veas pri la manko de ferioj (en Usono du semajnoj da ferioj estas la averag\u0302o c\u0302e profesiuloj, kiuj rajtas je pagataj ferioj). Oni ne demandas pri la prezo, c\u0302ar la prezo ne gravas\u2013la fakto, ke temas pri io plia sed senulila en la vivo jam en si mem detenas."}, {"text_idx": "#000030", "text": "Post la debuto de Duolingo, aperis amaso da interesitoj c\u0302e la tre bonetosa kaj bonveniga Esperanto-Societo de C\u0302ikago, kies estrarano mi estis tiutempe pro magistrig\u0302ado en la urbo. Du trionojn de la lernintoj ni vidis nur unu fojon, kvankam ni vere klopodis helpi al ili. La alia triono farig\u0302is aktiva."}, {"text_idx": "#000032", "text": "\u201dtio ne nepre signifas, ke la malgranda elcento, kiu finas kurson estas preta alig\u0302i al la organizita Esperanto-movado, ec\u0302 konsciante pri g\u0302i. Memoru, ke Duolingo prezentas lingvojn preskau\u0306 entute senigitaj je sia c\u0302irkau\u0306a kulturo.\u201d"}, {"text_idx": "#000033", "text": "Mi ne kredas je tiu analizo. Kiam mi eklernis Esperanton, la sama okazis.\nMi lernis Esperanton per koresponda (pos\u0302ta) kurso kaj same ne estis multe da kunteksto.\nEta mencio pri la ekzisto de UEA en la kurso sufic\u0302is tiam por entuziasmigi min kaj membrig\u0302i. Kaj mi ricevis (por tiu tempo) valorajn servojn, kaj mi restis membro. Do ne kulpas manko de \u201dc\u0302irkau\u0306a kulturo\u201d sed la malsukceso de UEA oferti produktojn kaj servojn adaptitajn al la nuna mondo."}, {"text_idx": "#000034", "text": "Kaj per la reto homoj nuntempe male, pli rapide kontaktig\u0302as kun la Esperanto-kulturo. En la tempo j\u0302us antau\u0306 la ekesto de la interreto mi havis du korespondamikojn post la eklerno de Esperanto. Unu en la por eu\u0306ropanoj fama Usono kaj unu en tiam komunisma Rusio. Mi lernis precipe pri la kulturoj de miaj korespondamikoj.\nNuntempe la mondo estas \u201dvilag\u0302o\u201d kaj por ekz. nederlandano ne plu estas tiom \u201dsensacio\u201d korespondi kun ekz. usonano au\u0306 ruso.\nNovaj lernantoj de Esperanto nun relative facile trovas aliajn esperantistojn tutmonde kaj englutig\u0302as de la kulturo, kiu evidente estas multe pli ol la \u201dinterna ideo\u201d, kiu cetere ne estas parto de la E-kulturo por c\u0302iu esperantisto."}, {"text_idx": "#000035", "text": "\u201dla tradiciaj organizaj\u0302oj apenau\u0306 interesas ilin, c\u0302ar la malmultaj servoj ne allogas ilin.\u201d"}, {"text_idx": "#000036", "text": "Granda tragiko: Dum la komitato kaj estraro dum du jaroj au\u0306 pli diskutadis pri la vendo de la Centra Oficejo, al kiuj nun multaj \u2013 membroj kaj nemembroj protestas \u2013 oni apenau\u0306 dedic\u0302is atenton al LA problemo de la asocio: Kiel oferti pli interesajn produktojn kaj servojn.\nKaj se UEA jam transdonis (ec\u0302 kontrau\u0306statute) servojn al eksteruloj, kio ankorau\u0306 restos, se nun ec\u0302 vendig\u0302os la domo, kiun multaj konsideras grandega, valora simbolo de UEA?"}, {"text_idx": "#000037", "text": "Kontakto: En 2020 mi donacis abonon al mia edzo (tiam komencanto). Ni ne estas plu junuloj, sed ni trovis ne c\u0302ion, sed tamen la plimulto de la enhavo terure teda. Kiam mi estis junulo kaj Francisco Veutheij redaktis Kontakton, g\u0302i enhave estis bonega, tre celita al junuloj, kun bela grafikumo, unue fare de Roy McCoy, poste ankau\u0306 de Francisco Veutheij mem.\nVeutheij ie rimarkis (kaj mi ne plu rememoras la ekzaktajn vortojn), ke oni devas fari revuon, kiun la junuloj s\u0302atas, ne nepre vin mem.\nEkzemple, mi vidis en Kontakto longegajn artikolojn pri islamaj kaptukoj kaj la brazila prezidanto Bolsonaro. Tio interesas eble kelkajn junulojn, sed ne la plimulto."}, {"text_idx": "#000038", "text": "Librojn junuloj nuntempe vers\u0302ajne malpli legas, c\u0302ar ili jam devas legi tiom multe dum studado, sed ankau\u0306 tre malhelpas, ke esperantaj libroj ne pli rapide elektronig\u0302as. Kaj ankau\u0306 tiuterene UEA fiaskas."}, {"text_idx": "#000039", "text": "UEA nuntempe TIOM fiaskas kaj faras TIOM malmulte por teni membrojn, ke la membronombro plejvers\u0302ajne nur pli falos \u2013 plejbons\u0302ance iom stabilig\u0302os."}, {"text_idx": "#000040", "text": "Oni povas ekhavi dekojn, centojn da ideoj por fari UEA pli alloga por membroj \u2013 metu energion en tion, kaj ne pluan detruon de la asocio, kiel la forigon de la CO."}, {"text_idx": "#000041", "text": "Kvankam mi komprenas vian dubon pri la nombro de lernantoj prezentataj de Duolingo, mi sekvas tiujn nombrojn de kelkaj jaroj, kaj mi konstatas, ke la nombroj ne nur kreskas sed ankau\u0306 malkreskas. Mi ne scias, kiel ili estas kalkulataj, kaj kian periodon ili kovras, sed certe ili ne prezentas c\u0302iujn homojn, kiuj alig\u0302is al la kurso ekde la komenco. Sendube vi pravas, ke ili inkluzivas homojn, kiuj faras nur kelkajn lecionojn antau\u0306 ol rezigni, sed iam oni tamen forigas tiujn homojn el la kalkulo."}, {"text_idx": "#000042", "text": "Mi kontrolas la nombron de lernantoj por c\u0302iuj kvar kursoj tri au\u0306 kvar fojojn jare, kiam ajn mi prezentas la situacion de Esperanto al publiko au\u0306 al novaj lernantoj. Hazarde mi faris tiun kontrolon hierau\u0306, kaj la rezulto estis jena:"}, {"text_idx": "#000044", "text": "Mi laste faris la kontrolon en novembro, kaj tiam la rezulto estis jena:"}, {"text_idx": "#000046", "text": "Vi povas mem kompari la diferencon inter tiuj ciferoj en la dau\u0306ro de du monatoj. Mi ne havas ideon, kiom da homoj alig\u0302is al tiuj kursoj ekde la komenco, sed nun certe devas esti kelkaj milionoj."}, {"text_idx": "#000047", "text": "Malg\u0302ojiga novaj\u0302o estas la fakto, ke la c\u0302ina kurso ne plu aperas en la listo inter tiuj, kiujn Duolingo pretigas. Kiam mi kontrolis en novembro estis mencio pri la preparata kurso de Esperanto en la c\u0302ina, kiu estis 80%e preta. Kiam mi rigardis hierau\u0306, la planata kurso en la c\u0302ina ne plu estis menciata."}, {"text_idx": "#000048", "text": "Trairis mian kapon la penso, ke tiu 800.000 el la artikolo devus c\u0302irkau\u0306preni c\u0302iujn en Duolingo lernatajn lingvojn, sed evidente konante la oftan \u201dvarban\u201d troigadon de nia verda popolo, mi interpretis la frazon tiel, kiel mi faris, kvazau\u0306 800.000 estus lernintaj Esperanton. La frazo ja diras:"}, {"text_idx": "#000050", "text": "Kaj la ekapero de via nomo c\u0302i tie stimulas mian volon legi unu (au\u0306, kiu scias, eble ec\u0302 plurajn) el viaj libroj.\nNun tutmonde (ankau\u0306 mi kulpas pri tio) oni legas tiom da libroj en via gepatra lingvo, dum ni havas ric\u0302an propran literaturon en Esperanto."}, {"text_idx": "#000051", "text": "Mi fres\u0302date kun granda plezuro legis \u201dSed nur fragmento\u201d de Trevor Steele, libro, kiu estas absolute pinta en nia originala literaturo."}, {"text_idx": "#000055", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000057", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000059", "text": "Alig\u0302i al 400 aliaj abonantoj"}]